Kansalaisaloite ilotulitteiden kuluttajamyynnin kieltämisestä on luovutettu eduskunnan käsiteltäväksi.

Kielletäänkö ilotulitteiden kuluttajamyynti kokonaan? Juha Veli Jokinen

Ilotulitteiden kuluttajamyynnin kieltämistä esittävä kansalaisaloite on luovutettu eduskunnan käsiteltäväksi. Viime joulukuun alussa pystytetty aloite keräsi kaikkiaan yli 65 000 allekirjoitusta. Eduskuntakäsittelyyn vaadittava määrä, 50 000 allekirjoitusta, täyttyi jo ensimmäisen kuukauden aikana.

Rajat räiskeelle -nimeä kantavan kampanjan ja aloitteen keräämisen takana on kaikkiaan 15 terveys-, potilas- ja eläinjärjestöä.

– Meillä on suuret odotukset kansalaisaloitteemme hyväksymistä kohtaan. Aloitteella on kansalaisten tuki, se on huolellisesti laadittu ja hyvin perusteltu, Helsingin eläinsuojeluyhdistyksen puheenjohtaja Hannele Luukkainen sanoi tiedotteessa.

Kansalaisaloitteen tavoite on rajata F2- ja F3-luokkien pyroteknisten tuotteiden myyntiä ja siten vähentää niiden aiheuttamia terveys- ja ympäristöhaittoja.

– Ilotulitteiden käyttö aiheuttaa joka vuosi merkittävää haittaa ja vaaraa suurelle määrälle ihmisiä ja myös eläimiä. Ilotulitteiden aiheuttamat vammat ja terveyshaitat liittyvät lähes yksinomaan kuluttajakäyttöön, kertoo Lääkäriliiton varatoiminnanjohtaja Hannu Halila.

Mikäli aloite menee läpi, se tarkoittaa käytännössä sitä, että ilotulitteiden käyttö olisi jatkossa sallittua ainoastaan ilotulitusnäytösten järjestäjille. Muun muassa uudenvuodenrakettien myynti tavallisille kuluttajille loppuisi kokonaan.

Rajauksen ulkopuolelle jäisivät ainoastaan F1-luokan tuotteet, joita ovat muun muassa tähtisädetikut, pienet paukkupommit ja kipinäsuihkut.